شونكم شباب
ولو حضوجكم بس رايد احجيلكم سالفة اتراجكم تقروها وتشوفون معاناتنه احنة المحسوبين علمجموعة الطبية
احنة كلية طب الاسنان الجامعة المستنصرية...البنيت سنة 2000 اصور حتى كليات الرمادي داومت اكثر منه...لان احنة ليهسه مواد مماخذيها ودكاترة مشيايفيها..لان اقل كلية داومت بالعراق...هي كليتنه افشل كلية وبافشل مكان وهي افشل مكان
كليتنه عبارة عن خرابة وملعب مال سلة اجه واحد ذكي خلاها كلية طب اسنان صايرة ورة مستشفى الكرامة بشارع ستة...يعني حتى مو علشارع العام...كليتنه بكد كافتريا مال الجماعة المستنصرية...احنة باعتبارنا مرحلة ثانية نروح ناخذ تشريح بطب اليرموك يوم الخميس
فشنو الي صار، كليتنه مكانها التعيس يومية جايين جيش ........ عالسين جم واحد من المنطقة واهل المنطقة يجاوبوهم.فيومية نسمع رمي عدا عندك شارع حيفا غني عن التعريف بس البطل يفوت بيه
يومية تسمع طيخ وطاخ وتجيلك كية مال جيش الـمـ...... طابكة بباب كليتنه وتكرف من المنطقة.فاحنة نجي الاحد نريد نداوم نكول يا الله تصير طبطبات يم الكلية منداوم للخميس باليرموك
وظلينه هيج فقرر مجلس الكلية الغير موقر ان يلغى العملي وتلغى العيادات ويقلص الدوام وويصير يومين بالاسبوع لكل مرحلة..
سبحان الله! يعني بس طلع القرار واجه الاحد وصارت شون علكة!!!
اجوي مسلحين وجيش العراقي ملكو مكان يتكاونون بيه غير بالفرع مال كيلتنه...الجيش العراقي تدرون بيه بطل انسحل سحلة فراد يحتمي طب بكليتنه يحتمي!!!
فنظرا للظروف الصعبة،بيومها لكو جثث معلكة بالاعمدة!! نقلونه للجامعة المستنصرية الرئيسية الي كالو خطر على الطلاب الـ.... عساس يعلسوهم هناك حتى طلعونه بالاخبار علجزيرة وعلى بغداد كالو طلاب طب الاسنان يخشون الذهاب الى مقر المستنصرية الاصلي خوفا من الاختطاف!!
بس رحنه وداومنه كلنه يا الله وداومنه الى ان صار هذا الانفجار الاجرامي بباب الجامعة...الله ستر جنت طالع قبل ساعة بس اكلهم لجماعتي ابقو فد شوية!!!!
قررنا بعد منداوم هناك...ولو اكو طالبات راحو هناك وداومو وامتحنو ما ادري على عنادنه مدري همه شطار!!! المهم كالو حينقلوكم لاسنان بغداد، جماعة اسنان بغداد مقبلو ورادو يودونه لجامعة البكر همينه مقبلو
فشسوو الابطال...كالو اخذو اسبوعين عطلة ربيعية...هو احنة شداومنه حتى نعطل
اليوم داومت باليرموك اخر يوم قبل العطلة واكلنه تبن لحد ماكلنه بس لان حتى باليرموك هم اليوم ساديها ولا اكلكم ولا تكلولي تبهذلنه تبهذل وكمنه نشلع شتايكر
ونحن الان طلاب بدون كلية وكلية بلا كلية...ولو احنة بالاساس كليتنه ممعتبريها علكليات
ضوجناكم ويه همومنه
شكرا جزيلا